தியாகராய நகர் பத்மாவதி கோயில்

பத்மாவதி கோயில் என்பது இந்தியாவின் தமிழ்நாடு மாநிலத்தில் சென்னை மாவட்டத்தின் தியாகராய நகர் பகுதியில் அமையப் பெற்றுள்ள ஓர் இலட்சுமி கோயில் ஆகும்.
 அமைவிடம் 
கடல் மட்டத்திலிருந்து சுமார் 29.87 மீ. உயரத்தில், () என்ற புவியியல் ஆள்கூறுகள் கொண்டு, தியாகராய நகர் பகுதியில், ஜி. என். செட்டி சாலை என்று அழைக்கப்படும் கோபதி நாராயண செட்டி சாலையில் இக்கோயில் அமைந்துள்ளது.

 கோயில் நில தானம் 
இந்தியாவிலேயே திருமலை திருப்பதி தேவஸ்தானத்தால் பத்மாவதி தாயாருக்காக, தமிழ்நாட்டில் முதன் முதலாகக் கட்டப்பட்டுள்ள இக்கோயிலுக்காக, விஷ்ணு பக்தைகளான, முன்னாள் நடிகை காஞ்சனாவும் அவரது சகோதரியும் பல கோடி ரூபாய் மதிப்புள்ள தங்கள் சொந்த நிலங்களைத் தானமாகக் கொடுத்துள்ளனர்.
 பூமி பூசை 
காஞ்சிபுரம் சங்கர மடத்தின் பீடாதிபதி விஜயேந்திர சரசுவதி சுவாமிகளால் 2021 ஆம் ஆண்டு பெப்பிரவரி 13ஆம் நாள் இக்கோயிலுக்கான பூமி பூசை, சென்னை தியாகராய நகரில் தற்போது இக்கோயில் அமைந்துள்ள இடத்தில் நடைபெற்றது.
 சிறப்பம்சங்கள் 
சுமார் ஆறு கிரவுண்ட் நிலத்தில், மூன்று கிரவுண்ட் அளவுள்ள நிலத்தில் கோயில் கட்டப்பட்டுள்ளது. மீதமுள்ள இடத்தில் மண்டபம், புஷ்கரணி, மடப்பள்ளி மற்றும் வாகன நிறுத்துமிடம் ஆகியவை உருவாக்கப்பட்டுள்ளன. மூலவரான தாயார் சிலை ஒரே கல்லில் செதுக்கப்பட்டுள்ளது. நாலரை அடி உயரமும் மூன்றரை அடி அகலமும் கொண்டதாக மூலவர் சிலை வடிவமைக்கப்பட்டுள்ளது.

மன்னர்கால முறையில் கற்களால் இக்கோயில் கட்டப்பட்டுள்ளது. மூன்று நிலைகளையுடைய இக்கோயிலின் இராஜ கோபுரம் அழகிய சிற்ப வேலைப்பாடுகளுடன் திகழ்கிறது. இராமானுசர், விஷ்வக்சேனா ஆகியோர் சிலைகள் இக்கோயிலை அலங்கரிக்கின்றன. தாயார் சன்னதியின் துவார பாலகிகள் வனமாலி, பலாக்கினி ஆகிய இருவரின் சிலைகளும் சன்னதியின் வாயிலில் காணப்படுகின்றன. சுமார் 10 கோடி இந்திய ரூபாய் மதிப்பீட்டில் இக்கோயில் கட்டப்பட்டுள்ளது.
 மகா கும்பாபிசேகம் 
இக்கோயிலின் மகா கும்பாபிசேகம் 17 மார்ச்சு 2023 அன்று, தியாகராய நகர் பத்மாவதி தாயார் கோயில் வளாகத்தில் நடைபெற்றது.
 மேற்கோள்கள் 

பகுப்பு:சென்னையிலுள்ள இலெட்சுமி கோயில்கள் 
பகுப்பு:சென்னையிலுள்ள அம்மன் கோயில்கள்
பகுப்பு:சென்னை மாவட்டத்திலுள்ள இலெட்சுமி கோயில்கள் 
பகுப்பு:சென்னை மாவட்டத்திலுள்ள வைணவக் கோயில்கள்